### Beslutningstema

Det skal besluttes, om der skal gives lovliggørende landzonetilladelse til ændret anvendelse fra gårdsplads til en busholdeplads på ejendommen matr. nr. 260 Ø. Gasse, [adresse], beliggende [adresse], 6780 Skærbæk.

### Historik

Tønder Kommune har den 14. september 2018 meddelt ”Lovliggørende landzonetilladelse af udendørs oplag og busholdeplads” på ejendommen i Ø. Gasse med følgende vilkår:

* Der etableres afskærmning af området, hvor busserne har udkørsel. Afskærmningen består af en 2 m høj og 50 cm bred ”mur” bestående af kassetter fyldt med sten, der efterfølgende beplantes.
* Busparkeringen ophører senest ved udgangen af august 2022.
* Oplagspladsen afskærmes enten af et naturfarvet plankeværk eller af de samme materialer som busparkeringen afskærmes med.

### Sagsfremstilling

Tønder Kommune blev opmærksom på, at arealet stadig anvendes som busholdeplads. Derfor er der igen søgt lovliggørende landzonetilladelse til ændret anvendelse fra gårdsplads til en busholdeplads på ejendommen matrikel nr. 260 Ø. Gasse, [adresse]. Busholdepladsen udlejes til et busselskab til ca. 6-8 busser. Arealet er 60 x 30 m.

Efter § 35 i Planloven må der ikke uden tilladelse fra kommunen foretages udstykning, opføres ny bebyggelse eller ske ændring i anvendelsen af bestående bebyggelse og ubebyggede arealer. Ændret anvendelse fra gårdsplads til en busholdeplads, om ansøgt, kræver derfor en landzonetilladelse.

Den 21. august 2024 blev naboerne orienteret om udkast til lovliggørende landzonetilladelse til ændret anvendelse fra gårdsplads til en busholdeplads. Forvaltningen har modtaget indsigelser fra en nabo, og indsigelserne går blandt andet på, at en busholdeplads ikke hører hjemme i en landsby, at der kommer støj og støv, at tidligere aftaler ikke er overholdt, og at personbiler parkere på grunden.

Ejendommen er beliggende inden for kommuneplanrammen 554.21.1 - Øster Gasse, og er udlagt til blandet bolig og erhverv. Det er vurderet, at ændret anvendelse fra gårdsplads til en busholdeplads ikke er i strid med kommuneplanrammen. Det kræver ikke en landzonetilladelse til parkering af de ansattes personbiler.

Jf. tidligere landzonetilladelse af 14. september 2018, skulle der etableres en afskærmning ved oplagspladsen. Afskærmningen ses ikke at være etableret ved oplagspladsen ved matr. nr. 270 Ø. Gasse, [adresse]. Det vil Tønder Kommune håndhæve over for ejer. Det er oplyst, at det er aftalt med naboen på matr. nr. 50 Ø. Gasse, [adresse], at afskærmningen ikke opsættes, da de anvender pladsen til parkering.

Den Lovliggørende landzonetilladelse er givet med følgende vilkår:

* Busholdepladsen ophører senest ved udgangen af december 2027. Hvis busholdepladsen skal anvendes efter 1. januar 2028, kræver det en ny landzonetilladelse.

### Lovgrundlag

Planloven

### Indstilling Fagchefen for Klima, Plan og Udvikling indstiller,

|  |  |
| --- | --- |
| at | der gives lovliggørende landzonetilladelse til ændret anvendelse fra gårdsplads til en busholdeplads på ejendommen matr. nr. 260 Ø. Gasse, [adresse]. |

### Beslutning

Indstillingen godkendt.